Platformê Cinîyan ê Dîcle yê Amedî (DAKAP) bi wesîleya 8ê Adare Roja Cinîyan ê Kedkaran a Dinya derheqê bernameyê xo de eşkerayîyêka çapemenîye kerd. Eşkerayîye taxa Ofîsî ya qezaya Yenîşehîrî ya Amedî de bi tewrbîyayîşê Têgêrayîşê Cinîyan ê Azadan (TJA), Komeleya Cinîyan a Rosa û  Meclîsê Cinîyan ê HDPyî ameye kerdene.
Kiymete Yildiz eşkerayîye wende û îfade kerd ke ê dinyaya winasêne de ciwîyayenê ke keda cinîyan a seba felsefe, spor, sîyaset, tarîx, hunerî sey çin yena hesibnayene.
Yildize pare kerd ke cuya têdûşte û azade bi têkoşînê cinîyan do bêra awankerdene û ê do 8ê Adare de meydanan pirr bikerê.
Yildize hêrişê vera hemserekîye vist vîrî û îfade kerd ke ê do vera destbenkerdişanê sîyasetmedaran ê cinîyan ê kurdan bêveng nêmanê.
Yildize bale ante serebûtê Gulîstane Doku ser ke 57 rojan ra nata vînbîyaye ya û tira xeberêke nêna girewtene. Yildize vat: ''Şexsê Gulîstane Doku de ma do vera serebûtanê vînkerdişê cinîyan, kiştişê cinîyan û kerdişanê bêmerdimîyan vinderê, têkoşînê cinîyan berz bikerê.''
Bernameyê 8ê Adare yê DAKAPî wina yo:
4ê Adare: Saete 12:30 de verê Bînaya Polîtîkayanê Komelkîyan û Keyeyî de vera polîtîkayanê cînsîyan eşkerayîya çapemenîye
5ê Adare: Mabênê saetanê 12:00-19:00 de Dagkapi Galeria de peramotişêkê resiman do bêro kerdene. Saete 19:30 de zî Tîyatroyê Şaristanî yê Amedî de aktîvîteya tîyatroyî do bêra kerdene.
7ê Adare: Aktîvîteya ramitişê bîsîkletan do bêra kerdene.
8ê Adare: Nawnayîş do bêro kerdene.
